

**УРОК: Кой ще бъда утре**

**Ирена Мицковска, учител в НУ „Хаджи Генчо“, гр. Тетевен**

**Часът е проведен в ЦДО III клас на 16.01.2017 г. и 17.01.2017 г.**

*"Какъв ли да стана се питам?  
със сигурност още не знам,  
обаче едно предпочитам,  
да стана, да стана голям."*

*Какъв ли да стана се питам?- Всяко дете си задава въпроса от популярната песен. Много често детските желания нямат нищо с професията на човек един ден. Затова е хубаво да познаваме многообразието от възможности за реализация, да познаваме своите силни страни, качества и умения, за да изберем професия, която най - добре разкрива нашите възможности и ни доставя удоволствие.*



**Цел на урока**

*Развиване на способността за себеразбиране и себеприемане.*

*Придобиване на най- обща представа за професиите.*

*Изграждане на нагласи за положително отношение към труда.*

*Осъзнаване на ползите от различните професии.*

**Описание**

*Урокът е проведен в 2 учебни часа.*

***Първи час:***

*Помолих децата да изброят обществени сгради, край които минават на път за училище, или край които понякога се разхождат. Записвах ги на дъската в две колони- магазини, Социални грижи, болница, Игрална зала, Община, заведения, читалище, хотел, църква, училище, музей, РПУ, дискотека, стадион, пожарна, аптека, фризьорски салон, зъболекарски кабинет…*

*Обяснихме каква е разликата между обществените и частните сгради- в първите хората работят, а във вторите- живеят. Попитах децата замисляли са се какви хора работят в тези сгради, как се наричат професиите им? Записвах отговорите им срещу всяка една от тях. Обърнах им внимание, че в болницата, например, не работят само лекари, а и медицински сестри, акушерки, лаборанти, санитари, рентгенолози… По същия начин те се досетиха и записахме подробно за училище, стадион, хотел. Обсъдихме разнообразието от човешки професии.*

*Насочих разговора към професиите на техните родители- знаят ли какво точно работят, къде, доволни ли са от работата си… Решихме да съставим кратка анкета, в която да зададем тези въпроси, и родителите им да я попълнят. Записвах предложенията им на дъската.*

***Въпросите от анкетата:***

* *Как и защо избра тази професия*
* *Какво ти харесва в нея?*
* Кога ти е трудно?
* Какво ти доставя най- голямо удоволствие в работата?
* Какви качества са необходими, за да си добър в тази работа?
* Кой ти е пример в тази професия?
* Би ли сменил/а професията си?

Децата преписаха въпросите на лист. Уговорихме се вечерта да помолят единия от родителите си да отговори, а на следващия ден да обсъдим резултатите.

**Втори час:**

Децата носеха анкетите на своите родители и бяха много развълнувани, всеки искаше да прочете техните отговори. Някои бяха дали анкетата и на двамата си родители. Имаше сходни отговори- не съм избирал професията, така се случи- нямах избор; почти всички посочваха, че това, което най- много им допада е работата в екип, сплотеният колектив. Интересни и полезни за децата бяха качествата, които родителите им изброяваха- внимание, прецизност, екипност, комуникативност, справедливост, дисциплина, отговорност, наблюдателност, бързина, старание… Обсъдихме факта, че това са качества, които и ние се стараем да развиваме в училище и ето защо е важно те да ги придобият- защото един ден ще са им необходими в бъдещата професия.

Попитах ги дали те вече имат идея/ мечта, какво биха искали да работят като пораснат. Предварително бях подготвила насочващи въпроси, които записах на дъската:

* Какъв искаш да станеш като пораснеш?
* Какво представлява тази професия? Какво ще правиш?
* Кое е интересното в нея?
* Какви трудности мислиш, че ще срещнеш?
* Какви качества ще са ти необходими, за да си добър в тази професия?
* Познаваш ли някого, който практикува тази професия?

В рамките на десетина минути децата трябваше да запишат своите мисли. След това прочетохме голямата част от съчиненията. Имаше много интересни разсъждения:

„Искам да стана планински спасител…. Има големи трудности, но най- голямата е да те е страх и да не можеш.“

„Аз искам да стана сладкар…Трябва да имаш търпение, за да стане сладкишът, и да можеш да общуваш с хората. Някои слагат подправки, аз слагам щипка любов.“

„Когато порасна, искам да стана психолог. Тази професия помага на хората душевно. Мога да срещна хора, които са с много тежък проблем. Трябва да съм добър слушател, да съм търпелива.“



**От коментарите в час**



**Идеи за надграждане**